Document ID: 31996R1676

Ir-Regolament tal-Kummissjoni (KE) Nru 1676/96
tat-30 ta' Lulju 1996
li jemenda r-Regolament (KEE) Nru 2454/93 li jistabbilixxi d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [1], kif emendat bl-Att ta' l-Adeżjoni ta' l-Awstrija, il-Finlandja u l-Isvezja, u b'mod partikolari l-Artikolu 249 tiegħu,
Billi l-Artikolu 19 tar-Regolament (KEE) Nru 2913/92 (minn hawn 'il quddiem issir riferenza għalih bħala l-"Kodiċi") jipprovdi għall-adozzjoni ta' dispożizzjonijiet li għandhom x'jaqsmu ma' l-applikazzjoni tal-leġislazzjoni doganali; billi f'dan il-kuntest huwa xieraq li jkun ipprovdut, fil-qasam tal-valutazzjoni doganali, għall-istabbiliment issimplifikat ta' ċerti elementi li l-inklużjoni jew in-nuqqas ta' l-inklużjoni tagħhom fil-valur doganali hija rregolata mill-Artikoli 32 u 33 tal-Kodiċi;
Billi hemm bżonn ta' korrezzjoni għall-Artikolu 294 tar-Regolament tal-Kummissjoni (KEE) Nru 2454/93 [2], kif l-aħħar emendet bir-Regolament (KE) Nru 482/96 [3];
Billi għal raġunijiet ta' kontroll doganali, l-oqsma indikati bħala maħżen doganali għandhom dejjem ikunu sseparati b'mod ċar;
Billi, fil-qafas tal-proċedura ta' ipproċessar 'il ġewwa, sabiex ikun żgurat li l-interessi leġittimi ta' l-industrija tal-Komunità ma jkunux affettwati ħażin bl-użu tal-kodiċi ta' kondizzjonijiet ekonomiċi 6303, huwa meħtieġ li jiġu stabbiliti aktar dispożizzjonijiet dettaljati għall-użu ta' dik il-kodiċi;
Billi huwa mixtieq li jiġu stabbiliti dispożizzjonijiet speċjali li japplikaw f'ċerti ċirkostanzi fit-twaqqif tal-proċedura ta' ipproċessar 'il ġewwa f'dak li għandu x'jaqsam ma' ċerti prodotti sekondarji kompensatorji;
Billi d-dispożizzjonijiet li jirregolaw l-applikazzjoni ta' l-imgħax kompensatorju permezz tal-proċedura ta' ipproċessar 'il ġewwa għandhom ikunu ssuplementati;
Billi d-dispożizzjonijiet li jirregolaw id-dħul għall-proċedura ta' ipproċessar 'il ġewwa li jagħmlu użu mis-sistma ta' teħid lura għandhom ikunu aktar ċari;
Billi huwa meħtieġ li parti mill-Anness 25 dwar l-ispejjeż tat-trasport bl-ajru tiġi emendata biex ikun inkluż fil-valur ta' l-oġġetti għal skopijiet doganali wara l-ħolqien ta' Għaqda Doganali mat-Turkija;
Billi d-Deċiżjoni 1/95 tas-26 ta' Ottubru 1995 tal-Kumitat Konġunt tal-KE-EFTA "Dokument Amministrattiv Komuni Transitu/Singolu" stiednet lir-Repubblika Ċeka, lill-Ungerija, lill-Polonja u lis-Slovakkja biex jingħaqdu fil-Konvenzjoni ta' l-20 ta' Mejju 1987 dwar il-proċedura komuni ta' transitu [4] u l-Konvenzjoni dwar is-simplifikazzjoni tal-formalitajiet fil-kummerċ ta' oġġetti [5]; billi l-adeżjoni ta' dawn il-pajjiżi kellha tkun iffinalizzata sa l-1 ta' Lulju 1996;
Billi n-noti ta' spjega dwar id-dokument amministrattiv waħdieni għandhom jiġu emendati biex jingħata kas tar-Regolament tal-Kunsill (KE) Nru 1172/95 tat-22 ta' Mejju 1995 dwar statistika li għandha x'taqsam mal-kummerċ ta' l-oġġetti mill-Komunità u l-Istati Membri tagħha ma' pajjiżi li mhumiex membri [6];
Billi huwa mixtieq li tkun addattata l-leġislazzjoni dwar l-ipproċessar 'il ġewwa billi jingħata kas tat-tibdil fil-klassifikazzjoni tat-tariffi ta' l-oġġetti;
Billi l-formulazzjoni ta' l-Anness 78 għandha tinġieb fuq l-istess livell tat-terminoloġija użata fil-Kodiċi;
Billi, għal raġunijiet ekonomiċi marbutin mat-traspożizzjoni żbaljata tal-Kodiċi NM, jidher li jkun xieraq li tkun emendata l-lista li tinstab fl-Anness 87;
Billi l-miżuri li għalihom hemm provdut f'dan ir-Regolament huma bi qbil ma' l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
L-Artikolu 1
Ir-Regolament (KE) Nru 2454/93 huwa emendat kif ġej:
1. l-Artikolu 156a segwenti huwa miżjud:
"L-Artikolu 156a
1. L-awtoritajiet doganali jistgħu, fuq talba tal-persuna konċernata, jawtorizzaw:
- bħala deroga mill-Artikolu 32(2) tal-Kodiċi, ċerti elementi li għandhom jiġu miżjuda mal-prezz attwalment imħallas jew li għandu jitħallas, għalkemm ma jkunux kwantifikabbli fil-ħin tal-ħlas doganali,
- permezz ta' deroga mill-Artikolu 33 tal-Kodiċi, ċerti ħlasijiet li ma għandhomx ikunu inklużi fil-valur doganali, fil-każijiet fejn l-ammonti li jkollhom x'jaqsmu ma' elementi bħal dawn ma jkunux murija separatament fil-ħin tal-ħlas doganali,
li għandhom jiġu stabbiliti fuq il-bażi ta' kriterji xierqa u speċifiċi.
F'każijiet bħal dawn, il-valur doganali ddikjarat ma għandux ikun meqjus bħala proviżorju fit-tifsira tat-tieni indent ta' l-Artikolu 254.
2. L-awtorizzazzjoni għandha tiġi mogħtija skond dawn il-kondizzjonijiet li ġejjin:
(a) it-twettiq tal-proċeduri li għalihom hemm provdut fl-Artikolu 259, fiċ-ċirkostanzi, jirrappreżenta spejjeż amministrattivi mhux proporzjonati;
(b) għażla għal applikazzjoni ta' l-Artikoli 30 u 31 tal-Kodiċi jkun jidher li mhux xieraq fiċ-ċirkostanzi partikolari;
(ċ) jkun hemm raġunijiet validi sabiex jiġi kkunsidrat li l-ammont ta' dazji fuq l-importazzjoni li għandhom ikunu pagabbli matul il-perjodu kopert bl-awtorizzazzjoni ma jkunux inqas minn dawk li kien ikun intaxxat fin-nuqqas ta' l-awtorizzazzjoni;
(d) kondizzjonijiet kompetittivi fost operaturi ma jkunux imfixkla.";
2. L-Artikolu 294(2) huwa mibdul b'dan li ġej:
"2. Fil-każ ta' l-oġġetti mniżżla fl-Anness 40, il-perjodu li hemm referenza għalih fil-paragrafu 1 għandu jkun ta' ħames snin.";
3. L-Artikolu 504(2) huwa sostitwit b'dan li ġej:
"4. Lokalità ma tistax tkun approvata għal aktar minn maħżen doganali wieħed fl-istess ħin.";
4. F'punt (a) ta' l-ewwel paragrafu ta' l-Artikolu 552, il-punt segwenti (vii) huwa miżjud:
"(vii) aktar operazzjonijiet ta' ipproċessar li hemm referenza għalihom fl-Artikolu 557, minbarra dawk elenkati fil-punti (i) sa (vi) (kodiċi 6303).";
5. it-tieni sentenza ta' l-Artikolu 557 hija mħassra;
6. il-punt segwenti (f) huwa miżjud ma Artikolu 577 (2)
"(f) l-għoti ta' trattament permess approvat mid-dwana jew użu ta' prodotti sekondarji kompensatorji li l-qerda tagħhom taħt is-sorveljanza doganali tkun ipprojbita għal raġunijiet ambjentali.
Għal dawn l-iskopijiet, għandu jkun meħtieġ li tingħata prova li t-tneħħija tal-proċedura bi qbil mar-regoli normali tkun jew impossibbli jew mhux ekonomika.";
7. L-Artikolu 589 huwa emendat kif ġej:
(a) fil-paragrafu 2, l-ewwel indent huwa sostitwit b'dan it-test li ġej:
- "meta jkun involut ħlas doganali sabiex titħalla l-applikazzjoni ta' trattament preferenzjali tat-tariffa permezz ta' ftehim bejn il-Komunità u pajjiż terz fuq importazzjonijiet f'dak il-pajjiż,";
(b) fil-paragrafu 4, il-punt (b) huwa emendat kif ġej:
- l-ewwel indent huwa sostitwit b'dan li ġej:
"L-imgħax għandu jkun applikabbli kull xahar għall-perjodu li jibda jgħodd mill-ewwel jum tax-xahar li jiġi wara x-xahar li fih l-oġġetti importati li fir-rigward tagħhom tkun ġiet imneħħija l-proċedura kienu l-ewwel iddaħħlu għall-proċedura sa l-aħħar jum tax-xahar li fih ikun involut il-ħlas doganali. Meta r-rilaxx għal ċirkolazzjoni libera jkun mitlub permezz ta' l-Artikolu 128(4) tal-Kodiċi, il-perjodu li għandu jkun meqjus għandu jibda jgħodd mill-ewwel jum tax-xahar ta' wara x-xahar li fih id-dazji relevanti tħallsu mill-ġdid jew ġew mibgħuta lura sa l-aħħar tax-xahar li fih ikun involut il-ħlas doganali.";
- il-ħames indent huwa sostitwit b'dan li ġej:
"Is-simplifikazzjoni msemmija hawn fuq, li għandha tingħata mill-awtoritajiet doganali biss bil-kondizzjoni li l-perjodu tal-bdil tal-ħażniet ikun ivverifikat, tista' tkun ibbażata wkoll, fejn applikabbli, fuq it-tul ta' żmien li matulu l-prodotti kompensatorji msemmija jkunu maħżuna.";
8. L-Artikolu 624 huwa sostitwit b'dan li ġej:
"L-Artikolu 624
Il-proċeduri stabbiliti għal rilaxx għal ċirkolazzjoni libera taħt is-sistema ta' teħid lura għandha tkun applikabbli għall-oġġetti importati irrispettivament minn jekk tkunx użata is-sistema ta' kumpens ekwivalenti.";
9. il-punt (d) segwenti huwa miżjud ma l-Artikolu 648(1)
"(d) dettalji ta' każijiet li fihom ikun applikat punt (f) ta' l-Artikolu 577, jiddeskrivu ċ-ċirkostanzi speċjali li ma jħallux tneħħija normali u l-kondizzjonijiet imposti fuq il-prodotti konċernati.";
10. L-Anness 25 huwa emendat bi qbil ma' l-Anness I ma' hawnhekk;
11. L-Anness 37 huwa emendat bi qbil ma' l-Anness II ma' hawnhekk;
12. L-Anness 38 huwa emendat bi qbil ma' l-Anness III ma' hawnhekk;
13. L-Anness 77 huwa sostitwit bl-Anness IV ma' hawnhekk;
14. L-Anness 78 huwa emendat bi qbil ma' l-Anness V ma' hawnhekk;
15. L-Anness 79 huwa sostitwit bl-Anness VI ma' hawnhekk;
16. L-Anness 87 huwa emendat bi qbil ma' l-Anness VII ma' hawnhekk.
L-Artikolu 2
Dan ir-Regolament għandu jidħol fis-seħħ fis-seba' jum ta' wara l-pubblikazzjoni tieghu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta' Lulju 1996.

Labels: 3
15
11